**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖl klaipėdos savivaldybės tarybos 2018 M. liepos 26 d. Sprendimo Nr. t2-169 „DĖL LEIDIMO NEMOKAMAI NAUDOTIS KLAIPĖDOS MIESTO DAUGIAFUNKCIO SVEIKATINGUMO CENTRO PASLAUGOMIS SENJORAMS, NEĮGALIESIEMS, SPORTININKAMS IR PLAUKIMO VETERANŲ RINKTINEI“ pakeitimo“**

2019-05-06

**1. Sprendimo projekto esmė, tikslai ir uždaviniai.**

Sprendimo projekto tikslas – netaikyti sportinio meistriškumo lygio atitikties kriterijaus asmenims su negalia, kuris buvo nustatytas 2018-07-26 Klaipėdos miesto tarybos sprendimo Nr. T2-169 „Dėl leidimo nemokamai naudotis Klaipėdos miesto daugiafunkcio sveikatingumo centro paslaugomis senjorams, neįgaliesiems, sportininkams ir plaukimo veteranų rinktinei“ 1 priedo 3 punkte.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, kurioje numatyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

2019-04-02 gautas Lygių galimybių kontrolieriaus tarnybos raštas „Dėl sprendimo pateikimo“, kuriuo rekomenduojama sudaryti sąlygas vaikams su negalia nemokamai naudotis Klaipėdos miesto daugiafunkcio sveikatingumo centro (toliau – Baseinas) paslaugomis, jiems netaikant pasiekto sportinio meistriškumo lygio kriterijaus.

Buvo surinktas 5 Klaipėdos miesto neįgaliųjų sporto klubų, vykdančių Neįgaliųjų socialinės integracijos per kūno kultūrą ir sportą projektus, poreikis naudotis Baseino paslaugomis nemokamai ir nustatyta, kad neįgalūs asmenys norėtų Baseinu naudotis nemokamai ir siekti sporto rezultatų, tačiau jie nėra pasiekę sportinio meistriškumo lygio (meistriškumo ugdymo, meistriškumo tobulinimo, didelio meistriškumo), o pagal dabar galiojančią tvarką, neįgalūs asmenys Baseino paslaugomis nemokamai gali pasinaudoti tik 8 kartus per metus, prieš tai užsiregistravę Klaipėdos miesto visuomenės sveikatos biure.

**3. Kokių rezultatų laukiama.**

Teikiamu sprendimo projektu neįgaliųjų sportinio ugdymo grupėms, kurios sudarytos vadovaujantis Kūno kultūros ir sporto departamento prie Lietuvos Respublikos Vyriausybės generalinio direktoriaus 2014 m. gegužės 23 d. įsakymu Nr. V-219 „Dėl Sportinio ugdymo organizavimo rekomendacijų tvirtinimo“ 2 priedu, meistriškumo lygio atitikties rodikliai nebus taikomi, todėl Baseino paslaugomis galės naudotis ir pradedantieji sportinio ugdymo grupių neįgalieji. Taip bus padidintas Baseino paslaugų prieinamumas šiai asmenų grupei bei suteiktos lygios galimybės naudotis Klaipėdos miesto daugiafunkcio sveikatingumo centro paslaugomis nemokamai.

Numatoma neįgaliųjų sportinio ugdymo grupėms leisti naudotis Baseino paslaugomis sportininkams numatytu laiku – darbo dienomis nuo 16.00-20.30 val., šiuo laiku dabar Baseinu naudojasi Klaipėdos „Gintaro“ sporto centro sportininkai, todėl turės būti peržiūrimi grafikai, lankančios plaukikų grupės, kad būtų galima asmenims su negalia išskirti bent 1 Baseino plaukimo takelį. Taip pat bus peržiūrėtas ir keičiamas Klaipėdos miesto savivaldybės administracijos direktoriaus 2018-08-23 įsakymas Nr. AD1-2049 „Dėl Klaipėdos miesto senjorų, neįgaliųjų, sportininkų ir plaukimo veteranų rinktinės naudojimosi Klaipėdos miesto daugiafunkcio sveikatingumo centro paslaugomis tvarkos aprašo patvirtinimo“.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Skaičiavimai nereikalingi.

**6. Lėšų poreikis sprendimo įgyvendinimui.**

Lėšos nereikalingos, kadangi neperkamas papildomas laikas naudotis Baseino paslaugomis.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Teikiamu sprendimo projektu bus užtikrinama, kad asmenys su negalia, kurie nėra pasiekę sportinio meistriškumo ugdymo, tobulinimo ar didelio meistriškumo lygių, galės naudotis Klaipėdos miesto daugiafunkcio sveikatingumo centro paslaugomis nemokamai.

Neigiamų sprendimo projekto pasekmių nenumatoma.

**PRIDEDAMA**.

1. Lygių galimybių kontrolieriaus tarnybos 2019-04-02 sprendimo Nr. (18)SN-144)SP-98 „Dėl sprendimo pateikimo“ kopija, 10 lapų.

Sporto ir kūno kultūros skyriaus vedėja Rasa Rumšienė